ועדת הפנים והגנת הסביבה, כנסת 20, פרוטוקול מספר 784, 2018-12-26 10:30

יואב קיש: אני פותח את ישיבת ועדת הפנים והגנת הסביבה בנושא:

יואב קיש: הצעת תיקון אכרזה על חלק משמורת טבע חלות ניצנים לפי תכנית מס' 3/מק/2090 באשדוד – פרוטוקול 784.

יואב קיש: יש לפניי גם מפה, גם מכתב של מנכ"ל עיריית אשדוד ואת האכרזה עצמה.

יואב קיש: בגדול, אני מבין שמדובר בשטח שזה הגבול הדרומי של העיר אשדוד, שנוגע בשמורת טבע חולות ניצנים.

יואב קיש: בעצם יש שם מספר מצומצם של בתים וגם של שביל, שבגלל עובי הקו – אני לא יודע מה הסיבה ההיסטורית - אנחנו מצאנו שיש שם איזה שהם חילוקי דעות כאלה או אחרים על הגבולות, ופה יש הסדרה ברורה של מערכת היחסים.

יואב קיש: הם יגרעו משמורת הטבע ויועבר לאשדוד, ועיריית אשדוד גם הסכימה להקים טיילת שתחצוץ בין רובע י"ז לשמורת חולות ניצנים.

יואב קיש: זה בגדול מה שאני מבין.

יואב קיש: זה תיקון אכרזה שמשמעותה צמצום קטן אמנם אבל צמצום של שמורת הטבע ניצנים, מצומצם בשטח כי כבר יש שם בנייה.

יואב קיש: אני מבקש להתחיל בהקראה ואחרי זה נתייחס.

לירון אדלר: "אכרזת גנים לאומיים, שמורות טבע, אתרים לאומיים ואתרי הנצחה (שמורת טבע חולות ניצנים הרחבה לפי תכנית מיתאר ארצית חלקית למרחב ניצנים/צפון אשקלון) (תיקון), התשע"ט-2018

יואב קיש: נחזור על זה שקודם הוועדה מאשרת ואז הוא מפרסם וחותם.

יואב קיש: הוא יכול לא לחתום או איך זה עובד?

יסמין טלמון: תיאורטית כן, אני לא זוכרת אי פעם שזה קרה.

יואב קיש: אוקי.

יואב קיש: אוקי.

יואב קיש: זו בעצם האכרזה - -

לירון אדלר: זו הגריעה בעצם.

יואב קיש: זו הגריעה של שר האוצר שכפופה קודם כל לאישור ועדת הפנים ולאחר מכן הוא יוכל לחתום על הגריעה.

יואב קיש: משרד האוצר, אתם רוצים להתייחס?

יואב קיש: מנהל התכנון, משהו?

יסמין טלמון: לא.

יסמין טלמון: הבקשה שלנו מהוועדה הנכבדה שתאשר את זה.

יסמין טלמון: בעצם השר להגנת הסביבה הביע את הסכמתו, מועצת גנים הביעה את הסמכתה ועיריית אשדוד כמובן ורט"ג, שכרגע לא נמצאים אבל הנושא מוסכם על כולם ומובהר.

יואב קיש: מאה אחוז.

יואב קיש: יש פה עוד תושבים שרוצים להגיד מילה?

יואב קיש: בבקשה.

עידית בן ישי: אני ואסף מייצגים בערך כ-50 משפחות שמתגוררות על הקו הדרומי בעיר אשדוד.

עידית בן ישי: מזה כחצי שנה נקלענו לתוך הסיטואציה הזאת שבעל כורחנו, ואנחנו מאוד מקווים שזה יגיע לפתרון היום.

יואב קיש: איך זה משפיע על החיים שלכם?

עידית בן ישי: התחלנו תהליך של בנייה ואנחנו לא יכולים להתקדם.

עידית בן ישי: יש לנו מגרש פרטי שבבעלותנו ואנחנו פשוט נתקענו איתו.

עידית בן ישי: יש משפחות שלא יכולות למכור את הבית שלהם, לא יכולים לקחת משכנתאות, לא לקבל היתרי בנייה או טופס 4.

עידית בן ישי: אנשים עצרו את החיים שלהם בנכס הכי משמעותי שקיים להם ולא יכולים להתקדם.

יואב קיש: כמה זמן זה כבר?

עידית בן ישי: זה חצי שנה.

יואב קיש: למה זה התעורר רק בחצי שנה האחרונה?

עידית בן ישי: אני אסביר: עיריית אשדוד יזמה שינוי בתכנית בניין עיר שהיתה קיימת ברובע י"ז באשדוד, ובמסגרת הדיונים שהיו בוועדה המחוזית לתכנון ובנייה התעורר הנושא הזה.

עידית בן ישי: זאת אומרת, רשות הטבע והגנים הגישה התנגדות בהקשר של הטיילת, לא בהקשר של שמורת הטבע.

עידית בן ישי: הרצועה הדרומית בנוייה ב-90% ממנה בתים בנויים, ובמסגרת איזו שהיא חוות דעת משפטית שהוגשה, אישרו את כל התב"ע החדשה רק החריגו את כל הקו הדרומי, כשכיום לא קיימת תב"ע לקו הדרומי עד שלא יגרעו את שמורת הטבע.

עידית בן ישי: אנשים קמו בבוקר וגילו ששמורת טבע עוברת להם באמצע הסלון.

עידית בן ישי: זה ממש היה ככה כי אמנם ההכרזה על שמורת הטבע היתה ב-2008 אבל רק בשנת 2018 רשמו הערה ב - -

יסמין טלמון: זאת הסיבה.

עידית בן ישי: זאת הסיבה, שרק ב-2018 זה נרשם בספרים.

עידית בן ישי: זאת אומרת - -

יסמין טלמון: הרישום בטאבו היה רק ב-2018.

עידית בן ישי: אנחנו לא ידענו.

יואב קיש: טוב, יכולים להשתמש בחוק שעשינו שהשמורה באה לשכונה.

עידית בן ישי: זה היה כנראה בשותפות כי לפי חוק גנים לאומיים הערה כזאת צריכה להירשם בתוך 15 יום מיום ההכרזה, שזה היה צריך להיות אי שם ב-2008 וזה קרה רק ב-2018, וככה נקלענו לתוך זה.

יואב קיש: טוב.

יואב קיש: עוד מישהו רוצה להתייחס?

לירון אדלר: רק אולי נגיד שבאמת יש התחייבות של עיריית אשדוד בהתאם לסיכומים שהיו עם רט"ג, שהשטח שנגרע מהשמורה לטובת איזו שהיא טיילת שתחצוץ בין המבנים לבין השמורה, שיהיה גבול ברור.

יואב קיש: אז אפילו טיילת מסדרים לכם.

יואב קיש: אני חייב להגיד שראש עיריית אשדוד באמת ביקש ממני לקדם את זה, לעזור לתושבים אז תדעו שהוא מאוד מחויב לעזור לכם בעניין הזה, וזה גם לזכותו.

יואב קיש: נעבור להצבעה.

יואב קיש: בעד – הרוב

יואב קיש: נמנעים – אין

יואב קיש: אני בעד.

יואב קיש: ההחלטה עברה פה-אחד.

יואב קיש: הגריעה תתבצע.

יואב קיש: תודה רבה.

יואב קיש: הישיבה נעולה.